Document ID: /roh_data/filtered/fineweb-2-filterrobots_roh.jsonl.gz/55938

Duas emnas suenter la sviaziun da tren curseschan a partir da mesemna puspè trens da vitgira tras il tunnel da basa dal Gottard. Fin las 16:00 sajan quai stads 45 trens. 30 ulteriurs duain suondar il decurs da la saira. Il manaschi funcziunia tenor urari, ha confermà la SBB sin dumonda da l’agentura da novitads Keystone-SDA. Ins veglia augmentar la cadenza uschia che radund 100 trens per di pon ir.
Trens da persunas curseschan dentant pir puspè a partir da l’entschatta da l’auter onn tras il tunnel da basa. Fin lura vegn il traffic da persunas svià sur il traject da muntogna.
Purschida per traffic da persunas vegn meglierada
A partir da mesemna sajan viadis spontans cun il tren en il Tessin puspè pussaivels. Era la purschida per il traffic da persunas possia puspè vegnir meglierada, sco la SBB communitgescha. I dat puspè colliaziun directas dad ed en l'Italia. Ils trens da persunas ston ir vinavant sur il traject vegl.
Las reparaturas durian plirs mais, pervia dals donns gronds, avevan communitgà las Viafiers federalas. L'examinaziun dal tunnel da basa dal Gottard ha mussà ch'il tren ch'è ì sur ils binaris ils 10 d'avust ha chaschunà pli gronds donns che spetgà. Surtut il tunnel dal vest è donnegia grevamain, i dettia tenor las viafiers donns sin passa otg kilometers vi dal binari, 20'000 blocs da betun spezials stoppian vegnir remplazzads. Blera martganzia saja er crudada or dals vaguns.
Accident dals 10 d'avust
L'accident è capità ils 10 d'avust, sin la vart tessinaisa dal tunnel en il post multifuncziunal da Faido. Sco la Polizia chantunala dal Tessin communitgescha, sajan plirs vaguns siglids or da las rodaglias. Intgins chars hajan gì chargià material privlus, n'hajan dentant pers nagina chargia. Persunas blessads n'hai er betg dà.
In tren da vitgira cun radund 30 vaguns era da viadi cun radund 100 kilometers per ura, quai haja producì enormas forzas tar l'accident. Ils binaris ed ina porta da segirtad sajan vegnids donnegiads.